ประกันสังคม พร้อมดูแลจ่ายเงินทดแทนขาดรายได้ เมื่อผู้ประกันตนป่วยโควิด-19 ต้องพักรักษาตัว
นางกนกนันท์ วีริยานันท์ หัวหน้าสำนักงานประกันสังคมจังหวัดสาขาพระประแดง กล่าวว่า เมื่อลูกจ้างในระบบประกันสังคมเจ็บป่วยด้วยโรคโควิด-19 นอกจากจะได้รับการรักษาพยาบาลฟรีแล้ว ยังสามารถยื่นขอเบิกเงินทดแทนการขาดรายได้จากประกันสังคม โดยผู้ประกันตนมาตรา 33 ต้องส่งเงินสมทบครบ 3 เดือน ภายใน 15 เดือน (ส่งสมทบติดต่อกันหรือไม่ก็ได้) ก่อนเดือนที่เจ็บป่วย เมื่อผู้ประกันตนมาตรา 33 ลาป่วย 30 วันแรกจะได้รับค่าจ้างจากนายจ้างตามกฎหมายคุ้มครองแรงงาน ส่วนที่ลาป่วยเกิน 30 วัน คือตั้งแต่วันที่ 31 เป็นต้นไป สามารถยื่นขอรับเงินทดแทนการขาดรายได้ 50% ของค่าจ้าง โดยคิดจากฐานไม่เกิน 15,000 บาท ตามกฎหมายประกันสังคม เท่ากับว่าจะได้รับเงินทดแทนการขาดรายได้สูงสุดวันละ 250 บาท พร้อมย้ำว่าส่วนที่ลาป่วยเกิน 30 วันนั้น จะต้องมีใบรับแพทย์และหนังสือรับรองจากนายจ้างว่าได้รับค่าจ้างในวันลาป่วยครบ 30 วันทำงาน ใน 1 ปีปฏิทิน เพื่อเป็นหลักฐานใช้เบิกเงินจากประกันสังคม เมื่อถามว่ากรณีผู้ประกันตนก่อนหน้าเกิดการเจ็บป่วยไม่ว่าจากโรคโควิด-19 หรือโรคใดก็ตาม และได้ลาป่วยหยุดงานไปแล้ว 30 วันในรอบปีปฏิทินของสถานประกอบการนั้น กรณีเช่นนี้สามารถยื่นขอรับเงินทดแทนการขาดรายได้ 50% ของค่าจ้าง จากสำนักงานประกันสังคมได้เมื่อผู้ประกันตนรักษาตัวจนหายป่วยดีแล้ว สามารถติดต่อขอรับเงินทดแทนการขาดรายได้ที่สำนักงานประกันสังคมทุกแห่งทั่วประเทศ สอบถามเพิ่มเติมโทร.1506 ตลอด 24 ชั่วโมง